
I N mony weys, Scots is gittin tae be an 
unspoken leid. Tho there millions o hamelt 
Scots speakers o ane kin or anither, maist o 
thaim dinna recognise the wey they speak as 
bein “Scots”. Ay, they’ve heard uphauders o 
“Scots” on the media giein it nae want o 
praise - but aye in English. Sae thae hamelt 
Scots speakers haesna heard whit “Scots” 
soonds like an, cause its uphauders on the 
media is aye weel educatit fowk, they jalouse 
that this “Scots” maun be somethin a sicht 
mair fantoosh nor the “local slang” that 
they’re mair acquent 
wi. The Cross Pairty 
Group on Scots, at 
its forgaitherin on 
the 4 November, 
haed a discussion 
aboot, amang ither 
things, the BBC’s 
consaits an ettles 
anent the uiss o the 
Scots language in its 
programs. Wi the 
want o ony particu¬ 
larities on language 
policy on the pairt o the BBC, the general 
consait o the forgaitherin wis that the BBC 
thocht it wis daein fine bi juist allouin prais- 
enters tae slip in the odd “dreich” or ither 
siclike Scots word intae thair English dia¬ 
logues. It wis reportit an aw that the BBC 
haed pyntit oot programs the likes o River 
City an Tam Cowan’s Offside. Thair ain 
description o Tam Cowan as bein 
“irreverent” pits the wecht mair on tae his no 
giein a toss aboot ^linguistic cockapenties an 
juist uisin his ain “local slang”. It wis Billy 
Kay that telt the forgaitherin that if ye war 
tae speir Tam Cowan if he spake Scots or no, 
he wad na-say it. Ay, an we aw ken noo whit 

wey that is. Tam haesna heard whit the 
“Scots” o thae educatit uphauders soonds like 
aither. Naebody haes. Whit if the BBC an the 
lave o the estaiblishment an aw haesna heard 
whit this “Scots” soonds like aither? 

A forspeaker for Ulster Scots, that’s aye a 
regular attender o the CPG forgaitherins, wis 
speirt whit Ulster Scots soonds like. He an¬ 
swer!, “Ah! There lies the problem. It sounds 
very similar to Ayrshire Scots.” Thon gied 
the questioner a description o whit it soonds 
like but efter meetin a guid nummer o Ulster 
Scots uphauders, he 
still haesna heard for 
hissel whit it soonds 
like. Thon’s nae 
flyte on Ulster Scots 
for the pat dauma 
cry the kettle bleck 
an onywey is it no 
aboot time noo for 
awbody in the Scots 
language muvement 
tae mak a richt 
maucht tae see 
oorsels as ithers sees 
us an pit a stop tae aw thon “Dinna dae whit 
A dae, dae whit A tell ye!” souch? Wha’s 
gaun tae uise Scots in the media whan the 
fowk that’s speirin for it daesna speak it thir- 
sels? The media an the estaiblishment in 
general micht weel be mair receptive tae the 
fleetchins o the Scots language muvement if 
the Scots language muvement wis tae pit bye 
its dess ridden prejudices, tak the ure an stert 
leadin bi exemplar. Pit thair language whaur 
thair mooths is. Twa million hamelt Scots 
speakers micht then wauken up tae the fack 
that aw the sindry byeleids an “local slangs” 
they’ve been uisin aw thair days is aw pairt o 
this muckle Scots language. A Scots lan¬ 
guage muvement wi aw thon wecht ahint it 
wad tak a wheen o conterin. 

Bi richts, aw forgaitherins o Scots language 
groups an associes shuid be cairried oot in 
Scots. The uiss o English shuid be centered. 
Eowk that jynes in wi this will dae it cause 
they want tae dae it. Eowk that daesna jyne in 
winna dae it cause they dinna want tae dae it 
an for nae ither reason. It’ll no be cause 
they’ve haed thair Scots educatit oot o thaim 
or cause they’re ower donnert tae laim hou 
tae speak Scots but cause o the dead pure 
reason that they dinna want tae be heard 
speakin Scots an they dinna want tae shaw 
thon rid face thair creenge cleds thaim wi. 

It’s no hams that’s wantin but smeddum. 


“A Scots language 
muvement wi aw 
thon wecht ahint it 
wad tak a wheen o 
conterin” 


T he SLS is raxin oot for new maimbers 
wi this new flyer. This ane is bi faur the 
maist professional ane tae be furthset or the 
noo an is weel wordy o a read. Gin ye canna 
think whit tae gie a freend for Yule, whit wey 
no gie thaim a year’s maimbership sub¬ 
screivins? Pokes o Scots Tung Yule cairds is 
aften gien as Yuletide praisents sae whit wey 
no maimbership o the SLS an the entitlement 
o twa editions o the Lallans magazine alang 
wi the re-lenched wittins blat? Thon hinner- 
maist uised tae be cried the Claivers an haes 
noo haed a saicont hamecomin aneath the 
new mastheid cried eiks an ens an editit in a 
wycelik wey bi Reid Moffatt. 

A Lament for the Twa Heidit Lute 

bi the Stravaigin Reporter 


Whit's a Linguistic 
Cockapentie?* 

L inguistic Cockapentie: A language 
snob. A body that thinks a particlar lan¬ 
guage isna guid eneuch or suitable for thaim 
in thair ain particlar socio-professional posi¬ 
tion. Whan airtit at the Scots language, the 
sufferer o this condition aften ettles tae fend 
thirsel wi the fushionless excuiss that they’ve 
haed thair Scots educatit oot o thair heids 
forgettin the fack that, tae win tae thair prais- 
ent positions, they maun hae thon quality o 
hams that wad mak re-laimin ony language a 
doddle. In general, this condition is dreed bi 
chyce raither nor bi ony want o abeility an 
ony thochts on the advantages o bein twa- 
leidit gauns richt oot the windae. 

Nixt Forgaitherin 

Tae be decidit 

Gaelic, Scots an a 
wee bit o English 

O N Sunday 16 November the Gaelic 
program lomraiteach on Scottish Tele¬ 
vision wis a wee bit different frae the ordinar 
rin o Gaelic programs bi wey o it uisin juist 
aboot equal amounts o Gaelic an Scots alang 
wi a wee bittie English, apairt frae the Eng¬ 
lish sub-titles. 

The program wis aboot the life o Lady Caro¬ 
lina Nairne that, forbye bein an eydent 
uphauder o the Gaelic language, wis the 
anonymous composer o a wheen kenspeckle 
Scots sangs the likes o Will ye no come 
back again?, Rowan Tree, A bunder pip¬ 
ers an aw an aw. Caller Herrin an mony 
ithers. The praisenter spake Gaelic, the sangs 
wis aw in Scots an Anne Lome Gillies, the 
singer, read oot a nummer o Lady Nairne’s 
letters that wis aw written in Scots an aw an a 
descendent spake ane or twa wee bits o Eng¬ 
lish. The ootcome wis a richt guid an enjoy¬ 
able program an the twa hamelt languages, 
Gaelic an Scots, cam ower as bein richt at 
hame wi ane anither juist as guid neibours 
shuid aye dae. 

Drouthy Neibours 

A pairty gaithert at a former’s hoose near 
Arbroath tae celebrate the reconcilia¬ 
tion o twa neibourin formers that haed lang 
been at odds. The host wis pres sin an hospi¬ 
table; the pairty gaed on late an pit ower a 
glorious meisure o whisky toddy. The wife 
wis penurious an begrudged the ootlay. 
When at lang an last the pairty loused, the 
lady, that haedna slept cause o her fash, 
leukit ower the stair an speirt the servant 
lassie, “Hou mony bottles o whisky haes 
been uised, Betty?” 

The lass, that haedna haed tae pey for the 
whisky but haed been obliged tae gaun tae 
the well for water tae mak the toddy, answert 
cool-like, “I dinna ken, mem; but they’ve 
drucken sax gang o watter!” 

Owerset frae 
The book o Scottish Anecdote o 1874 


T he Scots National Portrait Gallery wis 
host on Seturday 18 October 2003 tae a 
performance o the twa heidit lute played bi 
Rob McKillop, that siccarly wyced the audi¬ 
ence that he is kent as a Inter! It wis played 
afore the pentin bi Gerard Soest o Lady Mar¬ 
garet Hay, Coontess o Roxburgh (1657- 
1753) whaur she is seen haudin a siclike lute. 
The concert taen the form o a walin o lilts, 
laments an daunces that datit back as faur as 
1610. They war taen frae the Straloch, We- 
myss, Balcarres an Rowallan manuscripts, an 
includit an arrangement bi the soloist hissel o 
Neil Gow's Lament for the daith o his Sai- 
cont Wife. A nummer o tunes frae the Skene 
manuscript (c.l630) wis played an aw on the 

Thochts on 2004 


A S the oors an the meinits coont doon tae 
the bells o this incomin year, it’s 
tradeitional tae think back on aw the guid 
things that’s kythed in the ootgaun year. Tho 
there mony a guid thing come tae a heid for 
the Scots leid this auld year, for a chynge, lat 
us gie a wee thocht tae aw the guid things 
that haesna happened for the Scots leid - aw 
the guid things that 2003 forgot tae dae or 
didna want tae dae for Scots, things that we 
howp 2004 micht leuk mair kindly on. 

Eor aw that twa documents o nae sma impor¬ 
tance wis furthset bi the Scottish government 
in Scots ower the ootgaun year, there nae 
sicht at aw o thon government or its Corpo¬ 
rate Body thawin oot thair cauld hertit conter 
tae ony thochts o allouin Scots signage tae be 
considered for the new pairlament biggin. 
No eneuch airgiements in uphaud o Scots in 
the media wis pit forrit in Scots. No eneuch 
business o the Scots language muvement wis 
cairried oot in Scots. There nae hint at aw in 
the Feasibility Study for an Institute for the 
Languages o Scotland that whit’s bein pro¬ 
poned is onythin ither nor an English speakin 
‘Institute’. BBC Scotland still aye daesna hae 
ony language ettles wi regaird tae Scots. 

Guid 2004, can ye no gie the estaiblishment a 
clout ower the lug wi the EC Comatee o Ex¬ 
perts’ report an saw the seeds o a Gaelic, 
Scots an Scottish English speakin Language 
Institute in the heids o the pouers that be? 


mandour, a kinna cutty lute. Afore playin the 
daunces, that wis French courantes frae the 
Panmure manuscript (c.l650), Rob McKillop 
telt his audience that he liked tae think o 
thaim as “ the auld alliance on the auld appli¬ 
ance”. 

The concert wis gey weel thocht o bi the 
hunner strang audience in the SNPG but it 
wis richt dowie tae think that thon wad mair 
like be the hinnermaist ane tae be heard on 
the twa heidit lute in Scotland for a gey lang 
while juist cause o the want o siller. 

Rob McKillop haes 2 CDs on the Scottish 
Greentracks label. 

His wabsteidis:- www.robmckillop.com. 

F or the third year in a raw, the abuin 
Auld Reekie company haes uised a guid 
sonsie nummer o Scots Tung’s Scots lan¬ 
guage Christmas cairds for its ain corporate 
caird. Thae cairds is delivered flet tae mak it 
easier for the ower-prentin o the firm’s logo 
an that. A nummer o ither fowk, includin 
politicians, haes taen guid amounts o the 
cairds, an no for the first time aither. 

Sales this year is guid gaun an weel aheid o 
last year wi ower 3000 selt at the time o 
writin (12-11-03). Sales throu the post is 
weel up an aw wi parcels o the cairds bein 
sent tae places baith in an furth o the UK the 
likes o New York an ithers. 

M akar's N eu k 

Frae THE DAFT DAYS 

Now mirk December’s dowie face 
Glours our the rigs wi sour grimace, 

While, thro his minimum o space. 

The bleer-ey’d sun 

Wi blinkin light and stealing pace. 

His race doth run. 

Auld Reikie! Thou’rt the canty hole, 

A bield for mony caldrife soul, 

Wha snugly at thine ingle loll, 

Baith warm and couth; 

While round they gar the bicker roll 
To weet their mouth. 

When merry Yule-day comes, I trow 
You’ll scantlins find a hungry mou; 

Sma are our cares, our stamacks fou 
O gusty gear. 

And kickshaws, strangers to our view. 

Sin Fairn-year. 

Robert Fergusson (1750-1774) 



















